Papersnake/gushiwen huggingface dataset:
却暑
庞铸（金朝）

九夏楼居不厌高，更须直至冷云巢。风来蘋末聊自快，暑满人间无处逃。

蔗蜜浆寒冰皎皎，画帘钩冷月梢梢。閒思殿阁生凉句，谁为诚悬作解嘲。
夜宴安乐公主宅
马怀素（唐代）

凤楼䆗窱凌三袭，翠幌玲珑瞰九衢。复道中宵留宴衎，弥令上客想踟蹰。
狱空
喻良能（宋代）

公庭日将夕，吏报空狱岸。
虽无春草鞠，已有蛛丝蔓。
欢乐见鸟乌，呻吟绝鹅雁。
谅非片言折，聊发一笑粲。
上韩持国
苏轼（宋代）

韩氏三虎秉枢极，中有一虎似伟节。
端居隐几学无心，夙驾入伟常正色。
犯时独行太嵔藟，回天不忌真药石。
辇致归来荷二圣，推排使至有众力。
吾侪小人但饱饭，不有君子何能国。
西湖醉卧春水船，如何为人作丰年。
几道复觅槟榔
黄庭坚（宋代）

蛮烟雨里红千树，逐水排痰肘後方。
莫笑忍饥穷县令，烦君一斛寄槟榔。
假中闭户终日偶得绝句
陆游（宋代）

官身常欠读书债，禄米不供沽酒资。
剩喜今朝寂无事，焚香闲看玉溪诗。
百子池
张谔（唐代）

旧闻百子汉家池，汉家渌水今逶迤。宫女厌镜笑窥池，

身前影后不相见，无数容华空自知。
露
李峤（唐代）

滴沥明花苑，葳蕤泫竹丛。玉垂丹棘上，珠湛绿荷中。

夜警千年鹤，朝零七月风。愿凝仙掌内，长奉未央宫。
秋池
黄庚（元代）

西风吟露冷银塘，菰叶萧疏柳叶黄。
秋水不知时色老，藕花犹学少年妆。
石城乐六首 其六
区怀瑞（明代）

凭将锦襜褕，绝意游南浦。感君明珠赠，不忍遇交甫。
题柯敬仲竹木
郑潜（明代）

丹丘神已化，竹树动寒飔。自笑乘槎客，相看鬓欲丝。
晨起览镜六首
刘克庄（宋代）

少日手抄尤谨楷，中年目视稍眵昏。
如今天罚偏盲了，烛下残书尚覆翻。
春日舟中书所见 其二
武衍（宋代）

花外风来夹腻香，片云谁遣下巫阳。不须回首频相顾，彼此伤春易断肠。
题薛公肃西湖问梅图二首 其一
王质（宋代）

茅屋荒寒篝影昏，口心相应共花论。山桥野渡香凌乱，君在江南我剑门。
夏日绝句
李清照（宋代）

生当作人杰，死亦为鬼雄。
至今思项羽，不肯过江东。
菩萨蛮·葛巾自向沧浪濯
辛弃疾（宋代）

葛巾自向沧浪濯。朝来洒酒那堪著。
高树莫鸣蝉。晚凉秋水眠。

竹床能几尺。上有华胥国。
山上咽飞泉。梦中琴断弦。
自述
陆游（宋代）

藜藿安贫陋，柴荆俯莽苍。
露蓍朝筮易，扫地昼焚香。
美睡天教嬾，长歌客恕狂。
欢然送余日，醉死亦何伤！
乾道圣德颂
曹勋（宋代）

维圣有作，绍隆兴运。
天经地义，宗尧越舜。
风俗惇厚，日星清润。
冰天桂海，咸祗成训。
皇矣艺祖，肇开宗祊。
用集大命，再造群生。
卜世卜年，周室与京。
德懋圣孙，区宇载宁。
龙潜出震，握符御极。
恭俭慈仁，已隆燕翼。
励精治具，群工惟辟。
斯皇圣德，以受方国。
躲秉要道，化成斯民。
问寝侍膳，克勤日新。
刑于四海，率土兴仁。
至矣圣孝，悦安严亲。
猾夏余种，久失我重。
稍恢雄略，尽还尊奉。
复修绛乐，亟续骞贡。
布昭圣武，式皇钜宋。
洪宣景命，爰振皇纲。
诏令谕旨，粉泽八荒。
宸奎逸彩，龙凤骞翔。
焕乎圣文，彬彬日彰。
诞敷武节，克柔强鸷。
风静边柝，烟沉晚燧。
穑夫力田，塞马垂辔。
巍巍圣功，允格康济。
光启元良，鹤禁建储。
遴择端方，赞翊诗书。
浚哲文较，日亲睿谟。
於赫圣明，有开令图。
当天执籙，了无玩好。
贵异献输，荡然一扫。
力敦嘉靖，询谋政要。
丕铄圣断，坐臻是奥。
从容总揽，用体乾刚。
文武一道，督以经常。
王化溥博，景风丕祥。
格天圣治，时雍时康。
咫尺威颜，豁达方寸。
日角珠庭，金声玉振。
穆穆皇皇，天仪明润。
洪惟圣表，万宇朝觐。
乃武乃文，止戈好生。
华夏蛮貊，底于丕平。
罔或反汗，克断惟明。
长策远驭，奕奕天声。
窦绪重光，密答纯佑。
既协皇极，昭报方茂。
尧父舜子，抚封增旧。
行复九有，亘万万寿。
大哉乾元，万物资之。
赫赫明世，吾君继之。
炽昌隆祚，惟皇造之。
亿万斯年，惟皇保之。
题徐翼所年伯素履图说十二首 其一 庭闱受业
曹于汴（明代）

人以官拓产，伊产以官落。何能卑小官，而不清献若。

世情难与偕，所贵在空橐。贻谋亦有良，一经不为薄。
留妻兄张伯高
孙应时（宋代）

千里三年别，轮肠日万周。
交亲谁得似，声气早相求。
把手儿能笑，开樽妇可谋。
天寒须且住，未放剡溪舟。
青楼别二首 其二
谢与思（明代）

郁郁杨柳枝，发我青楼旁。商风变柔态，行子归思忙。

垂髫相剳青，欢好充幽房。㡣烛泥宵游，蝉衫佐高觞。

一朝九陌间，白马骄欲翔。云作憔悴流，日含可怜光。

曾闻达者言，良会苦不常。浮藻信浩波，丹华委零霜。

握手难重留，沈思令人伤。呜咽割所佩，牢牢系君裳。

愿以比艾簪，易君弃捐肠。
中书东厅十咏 其九 假山
韩琦（宋代）

危峰叠叠起丸泥，莫爱幽奇是假为。黄阁何功宜自劾，去寻真隐老衰疲。
元夕赋得“暗尘随马去”
成鹫（清代）

为看鳌山跨锦鞯，飞埃红雾杂连钱。邻虚冉冉随衔勒，野马纷纷逐管弦。

弱质半依韩国树，微躯愿执祖生鞭。时人要识元规否，去住和光却黯然。
松月轩
释道璨（宋代）

白云岩上月，太平松下影。
东山大导师，指作一片境。
若作境会孤东山，不作境会隔重关。
盖天盖地这一著，分明似镜见还难。
认作清凉转炎热，扫除光影成途辙。
广寒宫殿等虚空，不信问取苍髯翁。
乌夜啼·径藓痕沿碧甃
李从周（宋代）

径藓痕沿碧甃，檐花影压红阑。今年春事浑无几，游冶懒情悭。旧梦莺莺沁水，新愁燕燕长干。重门十二帘休卷，三月尚春寒。
观隋朝吟
邵雍（宋代）

始谋当日已非臧，又更相承或自戕。
蚁蝼人民贪土地，泥沙金帛悦姬姜。
征辽意思縻荒服，泛汴情怀厌未央。
三十六年都扫地，不然天下未归唐。
送王敬岩江东都宪 其三
何基（宋代）

功夫真处在持操，外泽中乾亦谩劳。独探圣言求实用，岂同末俗为名高。
惠山斋中听雨
李详（宋代）

云冷银蟾遁，香寒宝篆迟。轻雷新破梦，好雨故知时。

池荇阴抽带，山茶暗展旗。空阶闻夜响，楚客起题诗。
泊皂林
方回（元代）

破鼓如敲板，荒营野市边。
地平天四履，月望日双圆。
徂谢悲人物，灾伤惜岁年。
吾行为何事，洛咏不成眠。
句
余叔英（宋代）

野市人来郢，毗邻水接襄。
药山赞
释普度（宋代）

瓶内水，松下经。有人来问，觌面相呈。白云散尽秋天青。
六月二十一日早行十六首
吴芾（宋代）

欲挂衣冠已上章，更令冲冒去南昌。
南昌纵有佳山水，争似安閒在故乡。
怀会稽
钱昭度（宋代）

斗牛星外翻成梦，巢鸟枝南略寄身。
越国荷花八百里，别来谁是采莲人。
题忠毅姚公庙 其二
林宋伟（宋代）

农父犁田出宝刀，铜花浸血冷侵毛。神锋懔懔冲星斗，未让丰城剑气高。
向文刚读书斋试双井茶有怀黄超然
王庭圭（宋代）

黄蜡青沙未破封，已知双井社前烘。一丘风味极不浅，万顷烟前兴不穷。

东晋书斋颓压后，西湖山色有无中。危栏杰阁明人眼，独觉登临欠此公。
《周礼》注引逸诗
佚名（先秦）

敕尔瞽。率尔众工。奏尔悲诵。肃肃雍雍。无怠无凶。
闻郑仲仁讣
赵蕃（宋代）

未快沉冤雪，俄惊东逝波。
平生万卷读，遗句百篇多。
盛德今如此，天心果若何。
青山忍回首，南望郁嵯峨。
避乱感怀
卢德仪（清代）

不堪思往事，涕泪一潸然。遭乱又今日，浮生已卅年。

傍人秋后燕，凄我雨中鹃。所幸慈姑健，犹为喜自天。
道中
方岳（宋代）

山寒苦厌连宵雨，溪滑顿添兼尺水。
舆行两驿费十程，篷卧一篙余百里。
世事乘除类如此，人生俯仰知何似。
紫螯美不负秋风，但愧前头子陵耳。
拾得磨墨过笔赞
释智遇（宋代）

头戴桦皮冠，脚穿破木履。
有磨墨过笑之功，无二千酬泻瓶之水。
捉败了也，国清寺里偷佛饭，
元来是你。
次韵和钱塘诸公赏梅十绝 其十
邹浩（宋代）

玉树森森太傅家，玲珑徐动晓风斜。可怜刻楮空机事，一叶三年犹未花。
次韵赠段德公
左纬（宋代）

宦游初谓江南好，不道淹留十载馀。官职任卑终傲世，俸钱虽少尚收书。

天台旧俗思重借，于浦同官忍独疏。纵使北归犹识路，滏阳三径近何如。
答熊本推官金陵寄酒
王安石（宋代）

郁金香是兰陵酒，枉入诗人赋咏来。
庭下北风吹急雪，坐间南客送寒醅。
渊明未得归三径，叔夜犹同把一杯。
吟罢想君醒醉处，锺山相向白崔嵬。
效吕洞宾步虚词 其三
张弘范（元代）

俯视王侯一介轻，愚聋人世可怜生。阴阳纵有难拘束，惟恨人间落姓名。
戊辰九月九日举顺天乡试
金朝觐（清代）

名场几度看升沈，久困龙蛇起奋心。今日西风好消息，榜头高处亦登临。
雪后
王冕（元代）

今日登高不见山，乾坤混混太清寒。
旧时月色无人识，新岁梅花正好看。
多苦将军居塞北，更怜羁客在长安。
老夫欲语不忍语，倚遍危楼十二阑。
题理斋爱吟草 其二
吴玉纶（清代）

射策丁年取甲科，损躯慷慨事如何。零玑碎璧均堪惜，字字分明正气歌。
有客
刘克庄（宋代）

几载庭空雀可罗，朝来忽有客相过。
似知老子条冰进，不道先生鬓雪多。
偈颂二十一首
释坚璧（宋代）

空手把锄头，步行骑水牛。
凭兹陪睿算，垂拱亿千秋。
送水心淮东总领
项安世（宋代）

蓝缕疾耕家四壁，铁衣高卧日千金。四朝饷士前无古，一旦和戎患至今。
偈颂一百二十三首
释普度（宋代）

巍巍独坐大雄峰，万水千山列下风。
相见不说奇特事，一声猿叫翠微中。
过董孝君祠
杜醇（宋代）

湖环阚麓任清涟，古庙尘埋自汉传。
剑吐寒芒愤已雪，碑刊轶汉墨犹鲜。
芳名百世留青史，至行千年启后贤。
爵禄可辞甘海曲，富春耕钓与骈肩。
三月三日寄冶盦并示章君茀芸
曹家达（清代）

未践东山约，神从江右驰。诗成劳驿使，书到及归期。

谢尚能高咏，章江寄梦思。意随毫素发，崖上草离离。
望江南（归依三宝赞·四之一）
王安石（宋代）

归依众，梵行四威仪。愿我遍游诸佛土，十方贤圣不相离。永灭世间痴。
南楼望雪
范成大（宋代）

夜月流瑶圃，春风满玉都。
篱疏先剥落，树密正模糊。
乱点横烟鴈，惊啼失木乌。
醉魂方浩荡，风袖不支梧。
赋伯玉透光镜
麻九畴（金朝）

太阴沦魄元不耀，太阳分光成二曜。
呜呼怪铜盗此幻，透影在壁与背肖。
奁开㸌㸌光走庭，划如剸犀乍脱鞘。
泓澄秋落百丈潭，疑有龙向天门跳。
秦娃汉婉化鸳土，宠雨恩云埋凤诏。
当年椒涂鉴桃李，身后泉台映蓬藋。
枕簟无情草木香，笙歌不暖枭狐啸。
髑髅一丑不再妍，不知持此将安照。
万斛珠玑委俑人，唤得偷儿成鬼剽。
借问金椎一控时，何如海上青蝇吊。
寿如金石佳且好，此铭此篆两奇峭。
今谁子后曩谁先，赢得细枢经蚁窍。
千古繁华一梦醒，恍然入手称神妙。
丹砂麝紫翠羽青，万金难买人年少。
君侯新自洛阳来，玉台人物今温峤。
相看大笑古人痴，收镜入奁还自笑。
杨兄鹤洲购赠元氏赞皇石刻有汉篆三公碑甚奇喜极复求沈君愚溪觅之
黄易（清代）

古人不可见，古迹亦有数。灵奇秘幽邈，难致空怀慕。

杨兄元氏秘，古物欣所聚。启箧见百幅，如涉山阴路。

墨翠开春岩，字明点烟鹭。坛山强弩张，白石神虎步。

封龙残字四，亦得褚欧趣。最奇三公碑，琳琅汉玉箸。

虫蚀二百字，瘦蛟蟠老树。疏密任意为，篆隶体兼具。

或屈玉折刀，或悬针垂露。或疾若风行，或郁若云布。

辨文知冯君，祷降甘雨屡。绝类五凤砖，证字亦有鲁。

欧赵录不同，或未身亲遇。我见诚奇缘，狂喜不能语。

平生嗜古癖，于此得饱饫。汉代六名山，元氏碑尤著。

便欲策杖探，羁栖苦难赴。官阁有休文，神交托心素。

遥结岁寒盟，可同金石固。驰求三百番，疗我烟霞痼。
送黄宾于赴举
李咸用（唐代）

秋风昨夜满潇湘，衰柳残蝉思客肠。早是乱来无胜事，

更堪江上揖离觞。澄潭跃鲤摇轻浪，落日飞凫趁远樯。

渔父不须探去意，一枝春褭月中央。
再用前韵答端夫见和
邹浩（宋代）

朝衣暂此拥屏星，长笑他时智慧昏。不以诚心尊孔氏，却将吾道奉祇园。

由来博施能周物，曾是寒生亦叩门。只恐堂成待公落，镜中黄色尚山根。
浙江亭
韩淲（宋代）

海风吹潮声，过我栏槛外。不知地势险，但觉天宇大。

何时一壶酒，挂席上严濑。班班云寿阴，越山远如带。
诗偈 其七十六
庞蕴（唐代）

合嗔不须嗔，合喜不须喜。
喜即淫欲生，瞋即毒蛇起。
毒蛇起猛火，淫欲成贪鬼。
猛火和贪鬼，痴狼咬心底。
妄想如恒沙，烦恼无遮止。
无明黑漆漆，渴来饮咸水。
终日缘事走，不肯入空理。
郑惇老谦老出示三赋
孙觌（宋代）

妙绝窥三赋，雄才想二豪。望惊河伯叹，却走季咸逃。

句挟青邱大，吟翻白雪高。定知空骥北，犹待九方皋。
雪堂诗寄子瞻
李昭玘（宋代）

愁云蔽日昏风发，鹅毛大片舞空阔。阴崖冰压木枝折，一鸟不飞人足绝。

山翁口掉肩拥褐，斫竹撑茅劳架结。堂成不用巧丹涅，却画东坡四山雪。

群石崭崭争皎洁，门外堂间两清洌。万境一心同莹彻，石床云生湿肌发。

布被飕飕冷于铁，半夜哀猿叫山月。山翁高哦响修越，不道妻啼忧米竭。

世事薰膏付灰灭，长安高门奔请谒。赤日炙背沙埋辙，仆夫汗流马吐舌。

三谒不逢腹欲爇，怒气恐成疽毒裂。狂走不须求扇暍，此堂一登能濯热。
送祁乐归河东
岑参（唐代）

祁乐后来秀，挺身出河东。往年诣骊山，献赋温泉宫。

天子不召见，挥鞭遂从戎。前月还长安，囊中金已空。

有时忽乘兴，画出江上峰。床头苍梧云，帘下天台松。

忽如高堂上，飒飒生清风。五月火云屯，气烧天地红。

鸟且不敢飞，子行如转蓬。少华与首阳，隔河势争雄。

新月河上出，清光满关中。置酒灞亭别，高歌披心胸。

君到故山时，为谢五老翁。
寄章茂深郎中二首
陈造（宋代）

州麾郎省未华颠，解组归来作地仙。
杖屦良多闲日月，亭台仍地好林泉。
青奴白牯冰壶里，堕絮漂花醉眼前。
政用著书传我辈，未须缄口缚枯禅。
赋得御制句朔野阵云飞
何象（唐代）

塞日穿痕断，边鸿背影飞。缥缈浮黄屋，阴沈护御衣。
临江仙 戍云南，江陵别内
杨慎（明代）

楚塞巴山横渡口，行人莫上江楼。征骖去棹两悠悠。

相看临远水，独自上孤舟。

却羡多情沙上鸟，双飞双宿河洲。今宵明月为谁留。

团团清影好，偏照别离愁。
送春
饶节（宋代）

谁知春事妙无穷，费尽东君多少工。朝来再绕朱栏看，独有淮阳一朵红。
梁都事焚黄卷
庄昶（明代）

展转平生罔极恩，光荣何念不乾坤。蠹鱼白首虽经笥，黄纸青山果墓门。

富贵许人生死到，孝慈为分古今存。山斋可到题诗意，大舜曾参欲与论。
金刚随机无尽颂·净心行善分第二十三
释印肃（宋代）

春池夜长萍，浮生岂暂停。
解说千古事，到老也无成。
过严州同太守游乌龙寺 其一
黄裳（宋代）

参天松径夹篮舆，僧在乌龙腹内居。莫道此山无妙用，但看云雨见真如。
与诸公游济渎泛舟
李颀（唐代）

济水出王屋，其源来不穷。洑泉数眼沸，平地流清通。

皇帝崇祀典，诏书视三公。分官祷灵庙，奠璧沉河宫。

神应每如答，松篁气葱茏。苍螭送飞雨，赤鲤喷回风。

洒酒布瑶席，吹箫下玉童。玄冥掌阴事，祝史告年丰。

百谷趋潭底，三光悬镜中。浅深露沙石，蘋藻生虚空。

晚景临泛美，亭皋轻霭红。晴山傍舟楫，白鹭惊丝桐。

我本家颍北，开门见维嵩。焉知松峰外，又有天坛东。

左手正接z5，浩歌眄青穹。夷犹傲清吏，偃仰狎渔翁。

对此川上闲，非君谁与同。霜凝远村渚，月净蒹葭丛。

兹境信难遇，为欢殊未终。淹留怅言别，烟屿夕微濛。
水调歌头·老子颇更事
刘克庄（宋代）

老子颇更事，打透利名关。百年扰扰于役，何异入槐安。梦里偶然得意，醒後才堪发笑，蚁穴驾车还。恰佩南柯印，彷佛毂曾丹。客未散，日初昳，酒犹残。向来幻境安在，回首总成闲。莫问浮云起灭，且跨刚风游戏，露冷玉箫寒。寄语抱朴子，候我石楼山。
第一百五十八
文天祥（宋代）

老夫悲暮年，天涯故人少。
每望东南云，决眦入归鸟。
题如庵
程炎子（宋代）

脱略机关一散人，清於兰畹抱幽馨。
抚松细嚼渊明句，瀹茗闲笺陆羽经。
春对风光秋对月，晓观云气夜观星。
世间局面多翻覆，着数虽高亦懒听。
咏六和塔
郑清之（宋代）

经行塔下几春秋，每恨无因到上头。
今日始知高处险，不如归卧旧林丘。
赏梅
叶绍翁（宋代）

梅花宜雪犹宜月，水畔山边更自奇。
十四字传和靖后，又传君际五言诗。
立冬日作
陆游（宋代）

室小才容膝，墙低仅及肩。
方过授衣月，又遇始裘天。
寸积篝炉炭，铢称布被绵。
平生师陋巷，随处一欣然。
答徐提干移居之问
戴栩（宋代）

借居僧榻淡於僧，欲筑三间屋未能。
诸盗忽闻黄榜捷，空园亦未绿阴增。
梅天气湿常留火，草岸蚊多懒近灯。
自笑病衰无可用，梦中檄就笔飞腾。
阻风燕子矶
缪公恩（清代）

夜色凄其水气寒，怒潮风急拍天宽。可怜燕子矶头月，多少愁人倚棹看。
出马家坞
方回（元代）

野逈夏无暑，坞深朝更凉。
路随流水转，山背古城荒。
县宇欹红阁，僧庵缺粉墙。
暗惊兵乱后，犹有数莲塘。
初夏登城上有感
吴芾（宋代）

来守孤城忽两朞，可堪登眺又斜晖。
经春不见流莺语，终日唯看乳燕飞。
风舞新荷青袅袅，烟笼细柳绿依依。
此邦纵美非吾土，莫怪山翁只念归。
呈李和卿法曹
赵蕃（宋代）

使者趋朝后，参军捧檄初。重湖来至险，两月听闲居。

岂是拘形役，真成畏简书。祠官请已再，邮传报何疏。

风雨工欺我，江山赖起予。刍薪频益槚，幼稚苦无储。

凿枘宁防此，冠緌信有诸。何心事刀笔，但觉愧樵渔。

观水知除满，看云见卷舒。故人方幕府，见谓合何如。
二十九叠前韵再和纶香先生
祝廷华（清代）

云天感高谊，佳什贲茅衡。愧对联吟侣，惭无没世名。

杏林仙术贵，床笏故家荣。君有祖遗砚，磨砻世世耕。
题丁克恭临清轩
郑瑛（明代）

太湖之东水拍天，鲛人结室龙为渊。丁生胡为独嗜此，清兴直欲窥无边。

洲头高搆淩虚起，春风淡荡吹香芷。不异幽人水竹居，还同处士柴桑里。

有时怀术出吴中，藜杖看山日几重。云外经时多马迹，花间坐处即仙踪。

羡君爱山仍爱水，醉来扫向丹青里。戏墨与人不索钱，临流更结湖中意。

湖中意，清且长，嗟予此乐亦不忘。归将载得湖上月，为尔鼓枻歌沧浪。
罗汉院五老亭
郭祥正（宋代）

五峰相向碧参差，插地擎天力不衰。要学世人头亦白，晴烟时起数条丝。
捕渔谣
曹邺（唐代）

天子好征战，百姓不种桑。
天子好年少，无人荐冯唐。
天子好美女，夫妇不成双。
刘复之哀辞
薛季宣（宋代）

天胡不仁兮，瘼此下民。良苦乏贤兮，贤人名去而仙。

繄世途之贤径兮，正路榛塞。阊阖重重有栗阶而进兮，不崇朝而折翼。

鸱鹗司政兮，蝙蝠之晨。猿仁何咎兮，摈自王孙。宁是不畏兮，天实为之。

皇浩浩之充天兮，岂其已而。鸿翱翔而遵逵兮，退飞者再。

抟扶摇之直上兮，竟翷翩而长逝。夫岂人为兮，呼天不闻。

人莫不死兮，不亡者存。小官之不卑兮，贤声载路。

视彭铿其犹夭兮，后昆有裕。楙实双而一瘁兮，哀哀者母。

纷孺弱之呱前兮，苍天太苦。生者作德兮，死者有仁。

呜呼哀哉，家国无人非余患兮，余悲夫抱志之不伸。
送孔贯道应贤良徵辟就谒孔林
郭钰（元代）

诏下江南选俊良，君行千里似还乡。淮河天近鱼龙会，阙里春回草树香。

一代又论新礼乐，千年仍睹旧宫墙。仲舒三策陈王道，文献承家好激昂。
和制帅
王之望（宋代）

自怜麋鹿性疏顽，心在云林迹世间。
每厌尘埃驱俗驾，不辞险阻访名山。
池鱼得意时归壑，厩马长鸣暂出闲。
万仞峰头曾进步，禅机一拨透三关。
晴
梅尧臣（宋代）

风扫天如鉴，云开日似萍。苑花犹带湿，蔬甲已微青。

蝶翅粉应薄，塘漘波更渟。寻春不惜醉，莫笑发星星。
春暮咏怀寄集贤韦起居衮
郑谷（唐代）

寂寂风帘信自垂，杨花笋箨正离披。长安一夜残春雨，

右省三离老拾遗。坐看群贤争得路，退量孤分且吟诗。

五湖烟网非无意，未去难忘国士知。
题泾县水西
吕本中（宋代）

江东住已厌，又却过江西。急雨投泾县，穷秋渡赏溪。

稻田犹少水，山路已多泥。珍重高僧意，求诗索自题。
寄题不碍云轩二首 其二
丁黼（宋代）

驾鹤归三岛，骑麟入九霄。祗应明月夜，来此坐吹箫。
感秋二首用南津胡宪长趣驾韵 其二
黄佐（明代）

淅淅秋风吹雨来，自怜樗散未须培。水边白鸟背人去，霞外青山待我回。

抱病江湖长对酒，侧身天地数登台。故园只在扁舟上，三径黄花万树梅。
晚秋宿裴员外寺院
耿湋（唐代）

仲言多丽藻，晚水独芙蓉。梁苑仍秋过，仁祠又夜逢。

回林通暗竹，去雨带寒钟。愿向空门里，修持比昼龙。
陶山书院
汪应辰（宋代）

陶山读书处，景物自天成。
幽涧菁莪盛，高冈彩凤鸣。
雨余山色秀，云净月华明。
静听寒泉响，潺潺洙泗声。
泊禹祠
潘阆（宋代）

禹庙高高万木齐，蟾蜍影里月光低。
出中不惯闻寒漏，一夜猿惊与鸟啼。
睡起 其二
李彭（宋代）

奕奕柔桑霜后繁，缲丝无复茧盆翻。愿同园客茧如瓮，忍使疲民无复裈。
夏寄辩禅者山房
释重顯（宋代）

枕簟云作屏，必固黄金宅。
轩窗月为昼，岂止虚生白。
麟龙愧头角，雕鹗惭羽翮。
庶拟群类心，在宽如在窄。
挽赵秋晓
陈继善（宋代）

灯火南城夜，春风借齿牙。
阿蒙曾刮目，文举幸通家。
尚渴霏霏诲，翻成起起嗟。
向来觞咏地，衰柳夕阳斜。
石榴鹦鹆
徐庸（明代）

石榴枝袅夏风凉，鹦鹆双双闹日阳。啄取锦囊红子破，甘浆流出带清香。
浣溪沙（科斗）
王千秋（宋代）

灯火阑珊欲晓时。夜游人倦总思归。更须冰蛹替采丝。

玉篆古文光灿烂，花垂零露影参差。月寒烟淡最相宜。
三姝媚（古卫舟。人谓此舟曾载钱塘宫人）
詹玉（宋代）

一篷儿别苦。是谁家、花天月地儿女。紫曲藏娇，惯锦窠金翠，玉儿钟吕。绮席传宣，笑声里、龙楼三鼓。歌扇题诗，舞袖笼香，几曾尘土。

因甚留春不住。怎知道人间，匆匆今古。金屋银屏，被西风吹换，蓼汀苹渚。如此江山，应悔却、西湖歌舞。载取断云何处。江南烟雨。
客中思归
陈镒（明代）

世道艰难转觉危，回头五十五年非。红旗黄纸从无分，白发青山可息机。

二顷稻田环马墅，一区茅屋傍渔矶。西风吹动家乡念，心与孤云稍稍飞。
方伯岑蒲谷年丈宅上赋别之任 其一
区元晋（明代）

一自承恩出凤城，江山随处是官程。力存老马休论齿，心竭丹葵且吐英。

雪岸每依星旆转，彩云还傍晓帆行。相思别后何时会，迢递关河听雁声。
刘后溪和雁湖即事诗十绝见示次韵
洪咨夔（宋代）

断烟落日护林丘，三数人家屋打头。
见说春来寒更甚，补窗塞户胜防秋。
次韵和师稷清明怀乡之什 其八
邹浩（宋代）

高水笼轩翠作行，枕书閒听雨浪浪。别来一念终难灭，犹得追论几席傍。
依韵诸公寻灵济重台梅
梅尧臣（宋代）

梅要山傍水次栽，非同弱柳近章台。
重重叶叶花依旧，岁岁年年客又来。
虽爱千枝竞繁密，还嗟短发已衰颓。
郎官博士留车骑，拥蔽修篁为斫开。
勾践夫人歌
赵文（宋代）

君为王，我为后，
结发相从期白首。君为奴，
我为婢，人间反覆何容易。
为婢不离家，为奴去适吴。
死生未可测，离别在斯须。
君谓妾勿悲，忍耻乃良图。
自怜儿女情，能不啼乌乌。
仰盾庭前树，一岁一荣枯。
与君若有重荣日，匆匆未可弃褕翟。
明老惠炭戏以二小诗
韩元吉（宋代）

雪里难逢送炭人，地炉炙手便生春。
酸寒东野真堪笑，解道曲身成直身。
浣溪沙
佚名（宋代）

苒苒飞云横画阑。黄昏烟雨满江干。小梅香浅不禁寒。楼上风江帘不卷，酒红销尽昼妆残。玉人斜拈一枝看。
偈颂三十首
释印肃（宋代）

显老明禅，入理深渊。
文殊为体，妙用普贤。
凤山得旨，妙契南源。
三株树下，坐断云烟。
金刚作眼，鼻孔辽天。
言谈讽咏，草木皆鲜。
钦风久矣，偶睹惠然。
如天甘露，沃我心田。
希有希有，世外金仙。
老婆心切，示我窥鞭。
自知本有，久被尘缠。
普光明殿，海印俱全。
弥勒阁中了，了了何言。
常在不欠，触目无边。
一毫头上，妙绝偏圆。
含融法界，本体现前。
游师埪寺留题
程奇（宋代）

尘中总总谁青眼，黄发苍颜世情短。坐看前溪一片云，安得相情任舒卷。

浩歌聊咏北山薇，不有归心真自欺。欲借养和延昼梦，数声啼鸟日平西。
华山畿·奈何许
佚名（南北朝）

奈何许！天下人何限，慊慊只为汝！
宁海五咏 其一 崇教寓居
洪拟（宋代）

七年溪山北，颇自爱吾庐。人生真寄耳，何必赋归欤。
桃花寺行宫题范宽江山萧寺图 其二
弘历（清代）

行幐暇日偶开缄，未觉眉毛落翠岩。一例江山相对处，便非萧寺也超凡。
投介庵先生并寄庐陵周侍郎四首 其三
赵蕃（宋代）

桐乡曾作令，使者复乘车。风俗因子厚，溪山要我居。

此声闻旧矣，今日见归欤。祇恐功名事，毋庸遽舍诸。
登原仲茅亭
刘子翚（宋代）

茅檐聊徙倚，落日见樵苏。
过雁飞何急，寒山远欲无。
剧谈容谩叟，逸兴慕潜夫。
寸禄甘华发，人生底事愚。
次韵谢心老以缘事至鲁山
陈与义（宋代）

禅师瓶贮几多空，欲问以书无去鸿。鲁县人迎波若杖，天宁树起吉祥风。

荒山春色篇章里，快士交情笔砚中。一日尘沙双碧眼，归时应与去时同。
道中即事
姚勉（宋代）

心驰家山恨不飞，两旬欲作一日归。
征衫尚絺未足苦，天寒亲老未授衣。
铭座六言二首
刘克庄（宋代）

数步觉萧娘臭，三日闻荀令香。
涑水公铭衾戒，乖崖老按剑防。
吴元中少宰复官守长沙以诗贺之
曾几（宋代）

眼看乱后几凋年，神护灵光独岿然。
镜里未添新白发，囊中初得旧青毡。
寄书地正当回雁，晤语身方走跕鸢。
社稷于公端可卜，一篇江汉咏周宣。
句 其三
邵伯温（宋代）

老守自惭无善政，衰公不称作遨头。
次韵酬王太祝
王安石（宋代）

尘土波澜不自期，飘然身与愿相违。
衰根要路知难植，病羽长年欲退飞。
高论已嗟能听少，力行还恨赋材微。
惭君俊少今知我，一见心如客得归。
大还谷花朝梅开次记汝禅师韵
杨晋（明代）

石畔何人见最初，四更山月对吾庐。书来好解怀如结，咏罢方思笑始舒。

林密此时风待落，涧凉今日影非虚。括香休讶群芳妒，天遣横斜特地疏。
赞三十六祖颂
释印肃（宋代）

般若多罗法，非广亦非狭。
翠竹与黄华，长松并短柏。
续古二十九首
陈陶（唐代）

大尧登宝位，麟凤焕宸居。海曲沾恩泽，还生比目鱼。

生值揖逊历，长歌东南春。钓鳌年三十，未见天子巡。

轩辕承化日，群凤戏池台。大朴衰丧后，仲尼生不来。

大道归孟门，萧兰日争长。想得巢居时，碧江应无浪。

矻矻蓬舍下，慕君麒麟阁。笑杀王子乔，寥天乘白鹤。

杳杳巫峡云，悠悠汉江水。愁杀几少年，春风相忆地。

吴洲采芳客，桂棹木兰船。日晚欲有寄，裴回春风前。

仙家风景晏，浮世年华速。邂逅汉武时，蟠桃海东熟。

南国珊瑚树，好裁天马鞭。鱼龙不解语，海曲空蝉娟。

周穆恣游幸，横天驱八龙。宁知泰山下，日日望登封。

秦国饶罗网，中原绝麟凤。万乘巡海回，鲍鱼空相送。

秦家无庙略，遮虏续长城。万姓陇头死，中原荆棘生。

秦作东海桥，中州鬼辛苦。纵得跨蓬莱，群仙亦飞去。

隋炀弃中国，龙舟巡海涯。春风广陵苑，不见秦宫花。

范子相句践，灭吴成大勋。虽然五湖去，终愧磻溪云。

麟凤识翔蛰，圣贤明卷舒。哀哉嵇叔夜，智不及鶢鶋。

战地三尺骨，将军一身贵。自古若吊冤，落花少于泪。

楚国千里旱，土龙日已多。九谷竟枯死，好云闲嵯峨。

汉家三殿色，恩泽若飘风。今日黄金屋，明朝长信宫。

南园杏花发，北渚梅花落。吴女妒西施，容华日消铄。

山鸡理毛羽，自言胜乌鸢。一朝逢鸑鷟，羞死南海边。

秦家卷衣贵，本是倡家子。金殿一承恩，貂蝉满乡里。

魏宫薛家女，秀色倾三殿。武帝鼎湖归，一身似秋扇。

婵娟越机里，织得双栖凤。慰此殊世花，金梭忽停弄。

学古三十载，犹依白云居。每览班超传，令人慵读书。

雄剑久濩落，夜吟秋风起。不是懒为龙，此非延平水。

朝为杨柳色，暮作芙蓉好。春风若有情，江山相逐老。

景龙临太极，五凤当庭舞。谁信壁间梭，升天作云雨。

曾梦诸侯笑，康囚议脱枷。千根池底藕，一朵火中花。
高阳台 残雪
朱祖谋（清代）

飘树烟零，封阶粉退，馀寒犹冱菭文。画意无多，寻常埋没芳尘。

菭阳著意相怜惜，是愁心、不耐温存。且销他、一额凉蟾，来伴深尊。

东阑步玉人归否，剩篝香半灺，衾绣孤温。依约檐声，隔帘滴到黄昏。

朝来便化春潮去，问何人、省识冰魂。谢东风、不当花看，为刬愁根。
自儆
汤汉（宋代）

春秋责备贤者，造物计校好人。
一点莫留余滓，十分成就全身。
落梅
刘克庄（宋代）

一片能教一断肠，可堪平砌更堆墙。
飘如迁客来过岭，坠似骚人去赴湘。
乱点莓苔多莫数，偶粘衣袖久犹香。
东风谬掌花权柄，却忌孤高不主张。
游仙诗十首 其六
庾阐（魏晋）

赤松游霞乘烟。封子练骨凌仙。晨漱水玉心玄。故能灵化自然。
玉楼春
佚名（宋代）

姑苏台上春光泄。菊老寒轻香未歇。人言太守是龚黄，天为吾君生稷契。明良庆会俱良月。万岁千秋同瑞节。明朝仙领趣持鳌，十万人家齐卧辙。
西江月
王千秋（宋代）

老去频惊节物，乱来依旧江山。清明雨过杏花寒。红紫芳菲何限。

春病无人消遣，芳心有酒摧残。此情拍手问阑干。为甚多愁我惯。
赋鲥鱼得真字
刘植（宋代）

寒碧湛无尘，前溪得细鳞。
香堪配杞菊，味不数菰莼。
玉露双酘熟，秋风一筯新。
钓缗吾自有，何用觅玄真。
八月十四日携家泛月次韵
楼钥（宋代）

月到平湖金作波，一城惟此占秋多。
水晶宫里清无比，何用重登汉馺娑。
即事
贾岛（唐代）

索莫对孤灯，阴云积几层。
自嗟怜十上，谁肯待三征。
心被通人见，文叨大匠称。
悲秋秦塞草，怀古汉家陵。
城静高崖树，漏多幽沼冰。
过声沙岛鹭，绝行石庵僧。
岂谓旧庐在，谁言归未曾。
送儿彪之沅江
魏麟徵（清代）

我已无亲侍，儿行又远亲。萧疏千里外，去住一家贫。

水阔风帆健，霜高候雁新。沅兰芳可佩，极目楚江滨。
献令狐相公，时相公郊坛行事回（一作赵嘏诗）
项斯（唐代）

鹗在卿云冰在壶，代天才业本訏谟。荣同伊陟传朱户，

秀比王商入画图。昨夜星辰回剑履，前年风月满江湖。

不知机务时多暇，还许诗家属和无。
觉范师种竹颂
黄庭坚（宋代）

往在江南住竹山，道人两岁三来访。
听风听雨看成龙，牛羊折角入朝饷。
简州城东刮地寒，手种檀栾三两竿。
竹成要作无孔笛，若有灵龟一任钻。
忆幼子（字骥子，时隔绝在鄜州）
杜甫（唐代）

骥子春犹隔，莺歌暖正繁。别离惊节换，聪慧与谁论。

涧水空山道，柴门老树村。忆渠愁只睡，炙背俯晴轩。
送张时学知遂安任叔顺知定海
王鏊（明代）

五色依然过眼迷，常时文彩映玻瓈。谁能灭没空骊牡，又是连蜷赋彩霓。

七里滩摇江月冷，四明山压海天低。自惭未得为知己，临别新诗亦漫题。
同僧宿道者院
李洞（唐代）

携文过水宿，拂席四廊尘。坠果敲楼瓦，高萤映鹤身。

点灯吹叶火，谈佛悟山人。尽有栖霞志，好谋三教邻。
走笔赠独孤驸马
李白（唐代）

都尉朝天跃马归，香风吹人花乱飞。银鞍紫鞚照云日，

左顾右盼生光辉。是时仆在金门里，待诏公车谒天子。

长揖蒙垂国士恩，壮心剖出酬知己。一别蹉跎朝市间，

青云之交不可攀。倘其公子重回顾，何必侯嬴长抱关。
寄张益中
吕本中（宋代）

五年望张子，兀坐四壁空。今晨千里来，如热濯清风。

笑谈不改旧，怜我衰病攻。斯人旧豪气，颇似陈元龙。

只今更省事，终岁两颊红。何知珊瑚树，却倚尘埃中。

晁侯夙所敬，见渠如见公。网罗枝出脚，远逐冥冥鸿。

同会得玉郎，敲门夜相从。殷勤一杯酒，目送西归鸿。

人生少如意，此乐难再逢。君家老季鹰，高韵留吴淞。

风流远孙在，一棹何时东。不嫌道里远，为我略从容。
江亭小憩
陈杰（宋代）

远树依山瘦，空江抱郭斜。
水云涵雁影，晴雪落梅花。
经岁长为客，方春最忆家。
又持五字律，草草答年华。
故宫
林景熙（宋代）

惊风吹雨过，历历大槐踪。
王气销南渡，僧坊聚北宗。
烟深凝碧树，草没景阳钟，
愁见花甎月，荒秋咽乱蛩。
秋兴
陆游（宋代）

五十年来住镜湖，白头仍是一臞儒。
朝眠每恨妨书课，秋获先令入酒逋。
江路伶俜形吊影，草庵寂默我忘吾。
雨窗忽有高谈兴，筮叟医翁亦可呼。
闻屈翁山小除后三日移家住东湖
王鸣雷（明代）

举世皆归计，惟君问去津。天无三日腊，海有一家春。

野水亦照叶，渔夫不应人。东湖鲤鱼好，取奉白头亲。
渔具诗·罩
陆龟蒙（唐代）

左手揭圆罛，轻桡弄舟子。不知潜鳞处，但去笼烟水。
时穿紫屏破，忽值朱衣起。贵得不贵名，敢论鲂与鲤。
野步
释居简（宋代）

岭上人归欲寄梅，岭根流水隔尘埃。水中忽见胡麻饭，不入桃源便出来。
送张盥赴举诗
刘禹锡（唐代）

尔生始悬弧，我作座上宾。引箸举汤饼，祝词天麒麟。

今成一丈夫，坎坷愁风尘。长裾来谒我，自号庐山人。

道旧与抚孤，悄然伤我神。依依见眉睫，嘿嘿含悲辛。

永怀同年友，追想出谷晨。三十二君子，齐飞凌烟旻.

曲江一会时，后会已凋沦。况今三十载，阅世难重陈。

盛时一已过，来者日日新。不如摇落树，重有明年春。

火后见琮璜，霜馀识松筠。肃风乃独秀，武部亦绝伦。

尔今持我诗，西见二重臣。成贤必念旧，保贵在安贫。

清时为丞郎，气力侔陶钧。乞取斗升水，因之云汉津。
送赵顺直郎中赴安西副大都督
张说（唐代）

绝镇功难立，悬军命匪轻。复承迁相后，弥重任贤情。

将起神仙地，才称礼乐英。长心堪系虏，短语足论兵。

日授休门法，星教置阵名。龙泉恩已著，燕颔相终成。

月窟穷天远，河源入塞清。老夫操别翰，承旨颂升平。
颂古四十首 其十二
释守珣（宋代）

坐禅成佛心中病，作镜磨砖眼里华。一掣牢关金锁断，等闲信步便归家。

马驹子，实堪誇。自从胡乱后，著处是生涯。
赠曾承务
韩淲（宋代）

绍兴人物志，赣上盛诸曾。积厚培应固，流长续更兴。

四明愁独散，二浙喜相承。再缉文盟日，吾侪岂面朋。
海棠七首
刘克庄（宋代）

恰见如丹粒，俄惊似紫绵。
山翁无供帐，只就落花眠。
送侄婿翟璲赴都会试
王知谦（明代）

鏖战秋闱先著鞭，宝安华胄冠才贤。桃花浪暖春如海，桂子香才月满船。

庾岭风云催去马，瀛洲鸾鹤待登仙。摩娑老眼鳌台上，伫看飞腾睹九天。
偈颂七首
释亮（宋代）

今朝三月半，百花开烂漫。
祖意甚分明，何妨著眼看，
看看，忽然花谢树头家，
又被风吹别调中。
奉和圣制送张说上集贤学士赐宴（赋得华字）
韦述（唐代）

修文中禁启，改字令名加。台座征人杰，书坊应国华。

赋诗开广宴，赐酒酌流霞。云散明金阙，池开照玉沙。

掖垣留宿鸟，温树落馀花。谬此天光及，衔恩醉日斜。
珠湖篇
汪广洋（明代）

湖光倒浸玻瓈冷，湖水瀰漫几千顷。中有峰头玉井莲，靓理凝妆照秋影。

湖边老翁尘外仙，鹤发萧萧垂满肩。手扶兰桨暂容与，为我拊髀陈当年。

当年四海无虞日，桴鼓不鸣风浪息。老蚌衔珠高射天，夜夜寒芒耀奎壁。

奎壁联辉清夜长，美人亭上掬珠光。春秋一经究终始，重在黜霸先尊王。

江淮风俗近淳古，米谷年丰贱如土。惊犬何曾吠暮村，多材已觉登天府。

后来明珠归海东，野鸥摇荡月朦胧。画船尽日载歌舞，满眼娇云花斗红。

娇云满眼观不足，绿柳新蒲戏双玉。公子新裁描绣衣，馆娃学写连珠曲。

曲谱渐繁愁渐多，夕阳流水竟如何。一朝万事随转烛，伐鼓鸣钲战舰过。

战舰飞来截湖水，綵帜牙樯半空起。列郡摧残灰烬馀，生民痛死沟壑里。

老翁既言长叹嗟，侧身摇望日西斜。杀气凭陵氛翳合，散为愁云东向遮。

我闻老翁如此语，暂尔停舟坐修渚。圣人有作朝明堂，五日一风十日雨。

古来治乱信有时，天运岂以人力为。终见明珠出海底，致彼俗尚还熙熙。

翁闻我言不肯住，浪采蘋花入云去。回看天地两茫茫，欸乃酣歌隔烟树。
相工刘鹏北上过谒书示二首 其二
于慎行（明代）

箬笠渔竿一鲁狂，不烦姑布再平章。君眸纵似青铜镜，那摘星星两鬓霜。
送李司空赴镇襄阳
张籍（唐代）

中外兼权社稷臣，千官齐出拜行尘。
再调公鼎勋庸盛，三受兵行宠命新。
商路雪开旗旆展，楚堤梅发驿亭春。
襄阳风景由来好，重与江山作主人。
酬别梁少仲黎君玺兄弟
区大相（明代）

梁公松柏质，黎子璠玙姿。对酒惜长别，临风扬妙词。

兰香发深谷，莺啭上高枝。明旦怀亲友，山川遥梦思。
过汉江经岘山
蔡珽（清代）

岘峰仍北向，汉水自东流。今古不相待，江山空复愁。

天遥归雁急，春晓暮烟稠。欲觅羊公石，萋萋草满丘。
题杨士贤山水二首 其一 风雨归舟
陶宗仪（明代）

山雨溪风晚未休，萧萧落叶满汀洲。渔船罢钓归何处，眼厎狂澜正可愁。
次韵周达道运句二首 其一
释德洪（宋代）

问人欲买山，便应知官情。诗眼艳秋水，袖手望空青。

家蓄不贪艳，寸田常自耕。永怀柴桑归，悠然见真诚。

不甘口腹累，折腰求乳腥。偶题五字句，醉墨半攲倾。

麒麟入图画，鼎彝书姓名。何如瘿瓢中，独酌郎官清。

鸟啼春寂寂，院静花冥冥。悬知睡足处，衾暖纸窗明。
过湘潭
王钝（明代）

短棹轻蓑汎汎舟，满江烟雨雪初收。天旋岸转疑行马，心旷神閒愧野鸥。

云抹山腰凝暮霭，浪添沙觜漾春流。不知何处归帆急，远挂潇湘一段愁。
西郊浮邱寺观午时莲
王昶（明代）

君不见图澄幻术施奇咒，钵底花开顷刻就。又不见灵彻雕镂运匠心，滴滴含风催玉漏。

须知巧极是人工，何如武夷曲涧东。机缄未易向人启，芳心才吐日当中。

白如冰玉小如指，叶罕根浮坭不滓。君平卖卜正垂帘，黑甜梦破人方起。

我闻地支之数午为阳，阳舒阴惨本其常。又闻五行之位午属火，水生火发奚不可。

太息濂溪空注图，二五精蕴发所无。此花独禀天地正，作说不及胡为乎。

白昼已过阴霾冱，皎皎澄怀终莫吐。从来显晦贵因时，肯与木槿争朝暮。

吁嗟尧阶蓂荚又何年，晦朔不爽至今传。我欲移根归太液，重华相映际中天。
七画一首
孔平仲（宋代）

予兮仲尼后，老作外州行。丹穴屯戎伍，朱衣走吏兵。
慰敷五失子
罗伦（明代）

闻君失子勿深悲，犹似从前无子时。造物戏人聊尔耳，男儿到此不须疑。

东坡缘业无它累，尼父前知后汝期。独对紫薇过半夜，一灯风雨读昌黎。
句
祖柏（元代）

谁呼蓬岛青头鸭，来杀松江赤縺蛇。
方山有求转语之作并用韵二章
杜范（宋代）

观物非外索，具眼以心会。
微阳花病槁，宁供等闲醉。
我尝课前作，无言乃为最。
譬彼清庙瑟，一唱弦越外。
万卉染春色，生意岂不沛。
何物漏天机，一点映寒桧。
我欲屋溪曲，种竹十数辈。
疎影浸清浅，作此苦淡嗜。
方山於此花，论交亦久矣。
憔悴对冰雪，中有盖世气。
向来多朋从，痛饮忘夜寐。
旧事俱已非，尚善诗押至。
俯就相唱酬，殆为后来计。
一花未足多，夫子亦何喟。
寄管久中
徐积（宋代）

我头未白心先老，吐出精诚为君祷。若无归计似陶潜，学取萧生抱关好。
浴孙日熊叔雅有诗次其韵二首 其一
汪藻（宋代）

休论臭腐与神奇，康乐还生谢客儿。我有浮溪农圃在，他年分付小樊迟。
八弟自南村过问
戚玾（清代）

野处兄兼弟，遥寻到草堂。菜羹存土性，镫气见春光。

小隐时名去，深贫世务忘。流连因手足，不独在壶觞。
普明寺西亭五绝句 其一
韩维（宋代）

溪面惊禽鸣复翔，薜梢藤蔓罥衣裳。无端脩竹行不尽，何处野花时自香。
送陶氏妇兼寄纯甫
王安石（宋代）

云结川原暗，风连草木萎。
遥瞻季行役，正对女伤悲。
梦事中千变，生涯老百罹。
更惭无道力，临路涕交颐。
四时田园杂兴六十首·其九
范成大（宋代）

步屧寻春有好怀，雨馀蹄道水如杯。
随人黄犬搀前去，走到溪边忽自回。
和权载之离合诗
杨于陵（唐代）

校德尽圭璋，才臣时所扬。放情寄文律，方茂经邦术。

王猷符发挥，十载契心期。昼游有嘉话，书法无隐辞。

信兹酬和美，言与芝兰比。昨来恣吟绎，日觉祛蒙鄙。
雨后
姚允迪（清代）

飞雨飒然至，一峰天外青。荷花香不已，凉透水心亭。
颜徒贫乐斋二首
黄庭坚（宋代）

衡门低首过，环堵容膝坐。
四旁无给侍，百衲自缠裹。
论事直如弦，观书曲肱卧。
饥来或乞食，有道无不可。
挽水心先生二首
刘克庄（宋代）

一梦孝皇初，恓然四纪馀。
国人莫知我，天下孰宗予。
散地虽无柄，名山尽有书。
乌虖传万世，犹足矫玄虚。
送陈治中勿斋二首 其一
何梦桂（宋代）

天台万丈下灵光，便合乘旗翳凤凰。身在金台天北阙，手提铜柱地南荒。

一生许国心如铁，万里封侯鬓未霜。别驾小淹元不恶，公来私得海沂康。
答琅琊问无位真人偈
俞道婆（宋代）

有一无位人，六臂三头努力嗔。
一擘华山分两路，万年流水不知春。
春日楼上二首 其二
刘敞（宋代）

跃鱼依暖景，归雁逐轻风。隔水麦苗绿，入檐花萼红。

郊原共郁郁，云日故融融。醉眼伤千里，非关江上风。
八月初五梦桃杏枝上皆小蕊顷刻间一花先开既
郑清之（宋代）

天孙红锦浅深裁，为惜芳苞未肯开。
争奈东风披拂甚，枝头次第吐香腮。
打剥牡丹
李新（宋代）

大芽如茧肥，小芽瘦如锥。
我今取去无厚薄，不欲气本多支离。
绿尖堕地那复数，存者屹立珊瑚枝。
姚黄魏紫各王后，肯许闒冗相追随。
姬周祧庙曾祖祢，主父强汉疏宗支。
昔人立朝恶党盛，改群杂莠何可知。
一母宜男竟衰弱，岂有如许宁馨儿。
吾惧生蛇为龙祸，又畏百工无一师。
故今披剥信老手，如与造化俱无私。
明年春归乃翁出，空庭还闭绝代姿。
风雨大是遭白眼，酒炙谁复来齐眉。
衡门一锁略安分，绸缎谷待赏几时。
寄根王谢自得地，燕子归来汝莫疑。
赠令狐使
赵郡守（清代）

□城昔有山，登临倚空阔。
震凌谁负舟，荆榛披雉堞。
朅来亦期谁，每每念阵迹。
虽当补苴时，忍使胜览绝。
度材仿飞翚，开迳通游辙。
盍簪领嘉宾，举酬及良夕。
风清无规尘，夜寒听伊笛。
茫渺挹天根，淡荡浮月魄。
景色逐时新，诗联怀古刻。
楼成且志喜，平畴賸秋穑。
三月十六日至柯桥迎子布东还
陆游（宋代）

我似伤禽带箭飞，更怜汝作雁行稀。
异时恐抱终身恨，此日宁知徒步归。
万里外应劳远梦，三年前已挂朝衣。
断编蠹简相从老，绝念功名亦丈非。
閒居
林希逸（宋代）

已喜尘缘断，虽然未尽閒。笔因求字秃，烛为检书悭。

可愧家牢落，难辞客往还。苦须穷壁观，除却住云间。
陈士淳主簿举似与严庆曾主簿邓伯允仙尉同到
李长庚（宋代）

云水光中语更清，从他山寺晚钟鸣。
满船载月归来好，一笛穿云裂石声。
答赋赵路分
韩淲（宋代）

麦气初生露气清，晚风吹得杜鹃声。山深尽自可萧散，道是无情如有情。
西溪见牡丹
范仲淹（宋代）

阳和不择地，海角亦逢春。
忆得上林色，相看如故人。
撷阳塘
刘克庄（宋代）

塘水年时似练湖，春来亦已化平芜。
农官久废存遗址，樵子公行作坦途。
苇折鹭藏身不得，萍乾鱼以沫相濡。
桔槔伊轧声如泣，借问龙公睡稳无。
踏莎行·郴州旅舍
秦观（宋代）

雾失楼台，月迷津渡。桃源望断无寻处。可堪孤馆闭春寒，杜鹃无里斜阳暮。
驿寄梅花，鱼传尺素。砌成此恨无重数。郴江幸自绕郴山，为谁流下潇湘去。
徐太史薜荔园辞 其三 风竹轩
邵宝（明代）

庭翛翛兮疏竹，回岩风兮鸣玉。轩吾倚兮无言，羌独歌兮淇澳。
雨中怀李孟和
蓝智（明代）

热病数日不能起，凉天一蝉徒自悲。无衣但恐霜雪盛，有酒不忧筋力衰。

绿苔晚雨荒书屋，黄叶秋风动鬓丝。颇讶故人音问绝，经句不见李陵诗。
福州督署观右旋白螺歌
祁寯藻（清代）

百川东注天左旋，地轴入海枢在天。灵螺抱珠独右转，乃与七曜精光联。

在昔乾隆岁丁未，王师偶指闽海堧。天风送潮百灵俊，冯𧓈击鼓龙趋渊。

帝谓尔众涉大川，锡尔白螺神所虔。斯螺献自藏斑禅，得月之精乃水母，阳侯当之走且颠。

维时阃臣恩望专，九拜而出登楼船。鲲身鹿耳坐超越，谈笑不待鼋鼍鞭。

功成惚恍若有恃，佛力亦藉天威宣。海邦从此得宝镇，不惟其物惟其贤。

大哉皇心契真宰，卢牟六合归陶甄。天西两藏万藩部，奔走梵呗销戈鋋。

此中功德以神教，精诚所至非言诠。去年中山有册使，槎路来往如登仙。

何况鸡笼近咫尺，商艘渔艇纷洄沿。尔螺有灵不可键。

海旁蜃气莽成市，安得一扫空云烟。
丑奴儿 春情
沈榛（清代）

芳菲落尽春将暮，片片飞红。穿透帘栊。几度莺声向晓风。

雕栏徒倚情无极，睡眼朦胧。暗锁眉峰。撩乱晴丝拂槛慵。
八月十五夜玩月
喻良能（宋代）

前年磬湖新雨歇，独绕湖边待明月。夜深云散月华来，疑是山阴踏晴雪。

去年锁宿校群英，冰娥于人亦有情。仰看一镜缘云上，俯听春蚕食叶声。

今年广文在官舍，亦复开樽临月榭。慈颜一笑綵衣轻，谁云官冷孤清夜。

酒阑月色更徘徊，捲帘开户真佳哉。悬知明年应更好，扁舟正泊双溪隈。
寄梅
方岳（宋代）

枝北枝南恨未除，春风误到寿阳居。
诗家不识梅花讳，把做好看夸道渠。
寿陈运干
周邦彦（宋代）

节过中和日有三，台星一点下江南。
因仍睿算疏恩宠，多少春风在笑谈。
颂祝椒花随以柏，恩袍欺草绿於蓝。
儿孙更祝无穷寿，齐指庄桩原与参。
表忠卷为宁德李太华死倭难次韵三首 其二
庞嵩（明代）

义重生轻一羽尘，颠危犹切拯时屯。未论胜败兵家算，空付纲常社稷身。

烽火门虚应有日，将垣星陨此何辰。乾坤浩气刚风在，汗简还今照古人。
云门大师赞
释如珙（宋代）

睦州拶折脚，如何嗣雪峰。一句内，三句外，星飞电捲。

搆得著，搆不著，总是死汉。
文宣王及其弟子赞
宋高宗（宋代）

学者行道，敝緼亦称。
使齐光华，偶为肥轻。
周急之言，君子所令。
答问允严，理皆先经。
望湘人 《众香国》忆梦，寄怀元真真人，即题本传奇后
洪炳文（清代）

忆天香两袖，疏影半墙，众香园里曾住。茗碗初烹，烛花未灺，更有多情仙侣。

玉册名标，金壶墨淡，嘱题诗句。说恁时、阮肇重来，只在云山深处。

别来俄更朝暮。奈仙凡境杳，难通鱼素。待欹枕幽寻，只有碧山烟树。

雪里思鸿，蕉中觅鹿，尽自吟魂来去。苦望断、天际真人，何日再瞻眉宇。
晨起梳头发白且稀有感
程俱（宋代）

余发已种种，我怀亦依依。风林无安巢，寒日无馀辉。

束发随官牒，前言服良规。岂惟会计当，自诡牛羊肥。

妄献北阙书，野芹安足希。一挂邪士籍，徒嗟寸诚微。

惓惓畎亩志，正作祸患机。羁危不如人，行行向知非。

世变不可料，胡尘暗王畿。真人起白水，帝命式九围。

误沐宣室召，白头侍经帏。谁言萤爝光，敢近白日晖。

谁言草木萌，敢试雷霆威。野马立仗下，轩昂妄鸣嘶。

弃之老牛皂，无复瞻龙墀。天公了无私，与夺适所宜。

时方急功名，选愞安所施。士方贵才辨，安用钝讷为。

常人与善士，何异于愚痴。譬之救焚溺，佩玉行逶迤。

弃捐乃其理，刺天看群飞。幸非高明室，百鬼浪见窥。

自从伏嵁岩，风淫得偏扉。有足不得行，有手不得持。

每思林野娱，济胜忧无期。堆豗不得往，如骥絷且鞿。

如盲不忘视，如寒不忘衣。如痿不忘起，如羁不忘归。

但愿老穷健，长甘北山薇。岂复理须鬓，峨冠待晨曦。
童丱须知 其八
史浩（宋代）

代耕有禄及婴孩，饮啄当知所自来。若也食焉无怠事，庶于报国有涓埃。
草
释怀古（宋代）

漠漠更离离，间吟笑复悲。
六朝争战处，千载寂寥时。
阵阔围空垒，丛疏露断碑。
不堪残照外，牧笛隔烟吹。
秋夜
胡慎容（清代）

白露澄清夜，遥空月似盘。庭阶流素影，玉户不知寒。
送高文质游杭州
孙蕡（明代）

君昔从戎佐南伯，归朝名在骁骑籍。
有儿戳枪能跨马，请官得应长番役。
繁华三月帝皇州，驰道千花过枣骝。
豪侠应怜白日晚，狭斜还作少年游。
玉瓶一双和酒络，九陌三衢纵欢谑。
白雪冘儿翠毯鲜，石榴裙子春纱薄。
今晨告我武林行，一束图书画舸轻。
宾客追随白下里，莺花明媚石头城。
苏堤雨余春水长，三高祠下闻渔榜。
冷泉濯足乘风归，野寺哀猿共僧往。
可怜云水空西湖，画船迩来一只无。
沉酣久矣厌流俗，清冷正可娱潜夫。
武林旧日豪华国，一一烦君吊遗迹。
明朝白马拥波涛，前代铜驼卧荆棘。
铜驼翁仲事应非，惟有孤山似去时。
君行若过逋仙墓，折取梅花一两枝。
饯别伍太守希渊即席赋
黄瑜（明代）

朱幡辞郡阁，白马拥江津。化日三城晓，浓花十月春。

野歌闻德泽，朋酒见经纶。回首棠阴下，应无剪伐人。
满庭芳
周邦彦（宋代）

花扑鞭梢，风吹衫袖，马蹄初趁轻装。都城渐远，芳树隐斜阳。未惯羁游况味，征鞍上、满目凄凉。今宵里，三更皓月，愁断九回肠。

佳人，何处去，别时无计，同引离觞。但唯有相思，两处难忘。去即十分去也，如何向、千种思量。凝眸处，黄昏画角，天远路岐长。
甲辰正月二十三日夕壬申梦坐一江楼上见雪月
李新（宋代）

风卷寒云雪压船，楼台隐约隔明烟。
黄庭掩映桃红篆，静看双鹅一水天。
感遇三首 其一
卢龙云（明代）

行路难如此，孤踪合滞留。客怀空对月，蓬鬓又惊秋。

愁逐商飙起，心俱大火流。长安车马地，回首记同游。
陪刘仲冯登城楼
吴则礼（宋代）

秋老岁忽晚，登临清兴赊。
孤鸿鸣宴几，落日在高牙。
木脱戍楼寂，云低寒水斜。
扁舟与倦客，相望各天涯。
忆赵右之
连文凤（宋代）

羞见梅花照客身，梅花长好客长贫。
江天摇落年华晚，何处青山有故人。
随隐为祝南山赋
黄庚（元代）

踪迹何拘似白云，不专丘壑避红尘。
田堪耕稼即莘野，水可钓鱼皆渭滨。
无碍滞心宁择地，有幽闲处便容身。
一筇忽入青山去，岂是终南捷径人。
秋宿慈恩寺遂上人院（一作送宋震先辈赴青州）
李频（唐代）

满阁终南色，清宵独倚栏。风高斜汉动，叶下曲江寒。

帝里求名老，空门见性难。吾师无一事，不似在长安。
玉蝴蝶 金眉生归凤曲，用吴梦窗韵
蒋春霖（清代）

水面乍开妆镜，弄波风起，惊堕疏蝉。翠楫香空，画眉声咽江边。

疏歌长、蹋摇心苦，攀折误、叱利威寒。忆前欢。绛绡缄语，红泪阑干。

愁端。凭谁代理，槛移病药，锦护双莲。因甚琼箫，不招綵凤过楼前。

湿青衫、自题秋恨，怜翠袖、犹熨春暄。梦如烟。数峰青断，凉月娟娟。
自警
陆游（宋代）

堕发满晨梳，荒畦入晚鉏。
凉生团扇厄，病退短筇疏。
圣道功殊浅，尘缘习未除。
青灯幸如故，勉近读残书。
即目二首 其一
李銮宣（清代）

尪驴背上立饥鸦，车碾沙痕一道斜。行到伊吾三月暮，落花时节未开花。
九怀·苍梧帝
高似孙（宋代）

望九疑兮云雨，心惨惨兮思君。
冉冉兮愁痕，楚波深兮斑竹活。
历嵯峨兮极眺，讯遐心兮谁将。
蛟何路兮冲波，鸿何惊兮离纲。
湘有苹兮渚有荃，欲将诚兮无能宣。
苍莽兮何之，孰亮余兮{左女右便}娟。
羽何音兮锵锵，凤何仪兮济济。
朝腾余轫兮梧阴，夕娱兮清澧。
蹇踌躇兮自喜，逆清川兮如洗。
植馆兮云中，树之兮石磊。
大贝阙兮鳞堂。杂青枫兮始霜。
芷路兮蘅薄，桂飞橑兮兰房。
相芰荷兮可衣，美秋菊兮曾粮。
瑶华兮在席，江有蓠兮吐芳。
被薜兮带萝，表之兮以兰香。
汇众卉兮扬徽，贮芳辛兮同薰。
哀弦切兮入云，灵来下兮缤纷。
捐余珰兮中流，遗科玦北渚。
俨奉君兮嘉荐，乃遗余兮芳杜。
时契阔兮难再，聊歌风兮自语。
芦花
秦知域（清代）

浪得花名久，萧萧白鹭洲。丛深缘近水，干弱易成秋。

明月寒渔户，江风拂客舟。无须叹摇落，犹足代薪槱。
诗思十首
方回（元代）

俗子欺诗客，诗成未易工。
虚声难忝窃，生理早穷空。
谣诼无庸听，谆谵尔未通。
阮公青白眼，留取送飞鸿。
送徐生秀州法曹
欧阳修（宋代）

一笑暂相从，结交方恨晚。
犹兹簿领困，况尔东南远。
落帆淮口暮，采石江洲暖。
黄鸽可寄书，惟嗟双翅短。
经绿护屏村
李之世（明代）

山行数十里，渐觉有人家。隔坞闻春白，沿溪尽沤麻。

泉流经九曲，磴道入三丫。穴处依山谷，刀耕近水涯。

土垣桑作户，蓬巷竹成遮。灌木环村背，垂藤傍屋牙。

居人惯逐虎，迷路屡惊蛇。秋垄家家麦，春苗处处蛙。

甘瓜持作馔，苦叶代烹茶。简朴淳风在，栖迟世代遐。

暝猿时挂树，幽涧自飘花。到此尘心尽，农谈日易斜。
子瞻题狄引进雪林石屏要同作
黄庭坚（宋代）

翠屏临研滴，明窗翫寸阴。
意境可千里，摇落江上林。
百醉歌舞罢，四郊风雪深。
将军貂狐暖，士卒多苦心。
赠船稍
白玉蟾（宋代）

苦海无船渡，众生到岸难。
劝君齐着力，结取万人欢。
教谕许君置酒藏书阁有怀融堂钱先生
程敏政（明代）

登高元不为伤离，雨后溪山一倍奇。野寺晴岚随画出，石林残照与诗宜。

醉呼豆荚供新茗，閒扫苔花读旧碑。前辈风流谁复在，百年融老是吾师。
九日寻臻阇梨遂泛小舟至勤师院二首
苏轼（宋代）

白发长嫌岁月侵，病眸兼怕酒杯深。
南屏老宿闲相过，东阁郎君懒重寻。
试碾露芽烹白雪，休拈霜蕊嚼黄金。
扁舟又截平湖去，欲访孤山支道林。
湖上青山翠作堆，葱葱郁郁气佳哉。
笙歌丛里抽身出，云水光中洗眼来。
白足赤髭迎我笑，拒霜黄菊为谁开。
明年桑苎煎茶处，忆著衰翁首重回。
（皎然有《九日与陆羽煎茶》诗，羽自号桑苎翁。
馀来年九日去此久矣。
）
爱石洞老师南山花也北山花之句有千万古潇洒之趣亦效少参数语 其二
庄昶（明代）

看得乾坤睡是佳，与公山簟各铺霞。饮乾玄酒方高量，吟到无铺始作家。

梦里功名云过影，指间富贵槿开花。东溪醉倒西溪醉，枕遍秋根老树斜。
己未春赴青沧减河届壕晚归
毛振翧（清代）

元日匆匆赴古壕，荒营水没长蓬蒿。雪埋幽径人踪少，风起平沙雁影高。

野老醉归村色晚，健儿猎罢马声号。独怜河畔惊春客，犹拂霜华染鬓毛。
对梅寄人
释斯植（宋代）

欲问江梅信，吟筇带晚霞。
笑看今日树，开遍几年花。
疏影生来瘦，寒枝折处斜。
要教人寄远，何地是君家。
问杨琼
白居易（唐代）

古人唱歌兼唱情，今人唱歌唯唱声。

欲说向君君不会，试将此语问杨琼。
登仕郎曾忠佐迎母王于乐氏母许新居成即归于
周必大（宋代）

夏屋渠渠斲采椽，笋舆就养有成言。
南陔久叹薪吹棘，北户空劳草树萱。
堂上只容瞻像设，寝中那复问寒暄。
朝思夕念嗟何及，彷佛神游入梦魂。
梦江口 即单调望江南。春尽
陈世祥（清代）

春去罢，因甚却关情。最是柳丝长不了，何来燕子语偏明。

怕要下阶行。
题
张乔（唐代）

松子落何年，纤枝长水边。斸开深涧雪，移出远林烟。

带月栖幽鸟，兼花灌冷泉。微风动清韵，闲听罢琴眠。
洛阳道
沈佺期（唐代）

九门开洛邑，双阙对河桥。白日青春道，轩裳半下朝。

乘羊稚子看，拾翠美人娇。行乐归恒晚，香尘扑地遥。
八声甘州（金陵怀古）
黎廷瑞（宋代）

恨巨灵、多事凿长江，消沈几英雄。恨乌江亭长，天机轻泄，说与雄瞳。更恨南阳耕叟，撺掇紫髯翁。一弹金陵土，战虎争龙。

杯酒凤凰台上，对石城流水，钟阜诸峰。问六朝陵阙，何处是遗踪。后庭花、更无留响，渺春潮、残照笛声中。悲欢梦，芜城杨柳，几度春风。
送程给事知越州
张徽（宋代）

琐闱官接凤凰巢，蔼蔼青云器业高。一代后先书惠化，三朝中外主风骚。

阜安广粤新城郭，慑伏幽燕旧节旄。元相台楼何处是，蓬莱山压海波涛。
舟中立秋
施闰章（清代）

垂老畏闻秋，年光逐水流。
阴云沉岸草，急雨乱滩舟。
时事诗书拙，军储岭海愁。
洊饥今有岁，倚棹望西畴。
禅人并化主写真求赞
释正觉（宋代）

写出个僧，冷淡无能。
默耕田地，力锄葛藤。
入海泥牛绝消息，度河月兔有光棱。
携去尘中成化事，更嫌何处不相应。
横吹曲辞·梅花落
刘方平（唐代）

新岁芳梅树，繁苞四面同。
春风吹渐落，一夜几枝空。
小妇今如此，长城恨不穷。
莫将辽海雪，来比后庭中。
琴操·残形操
曹勋（宋代）

狸之文兮，蔚乎其成章。
身之孔昭兮，而其智之不扬。
维元首之昧昧兮，而股肱孰为其良。
吁嗟乎，狸之祥兮。
非吾之伤兮，其谁为伤。
宿归宗赠轼老
李彭（宋代）

平生丘壑心，祇园多幽趣。杖藜过悬崖，投足澄百虑。

涓涓一滴泉，湛湛三危露。渊源自曹溪，甘腴胜牛乳。

诸峰罗孙宁，一一尊鼻祖。法筵碧眼人，家世本鄠杜。

紫枢与黄閤，去天才尺五。不为世网婴，粲可叶心素。

绳床作禅定，大音响韶濩。应梦先补陀，祝发得玉斧。

我来心眼明，意气谐律吕。金地雨曼殊，天香绕巾屦。

明当整归鞍，天末蜚鸿度。
烛影摇红（五月初三）
鼓峰（宋代）

风入虞弦，麦秋向晚梅天润。彩丝长命斗新奇，还是端阳近。想见瑶池仙韵。对蟠桃、朱颜相映。篆飘宝鼎，酒满霞觞，黄堂深静。

超悟真筌，凤归不作登台恨。庆余有子在河图，详试龚黄政。好是棠阴清永。且游戏、壶中光景。会有飞诏，却奉轻轩，天朝归观。
罗浮杂咏十绝 其一
李孙宸（明代）

闻道金风长紫芝，乘秋来赴白云期。空山寂寂无消息，黄鹤天边何所之。
和吴侍郎曏号乐城居士今复职守陕临歧自哂二
宋庠（宋代）

竹圃云斋谢病还，更将禅号拟香山。
诏恩叙旧君何让，从古英贤不得闲。
泛清波摘遍 咏沼内红鱼
陈维崧（清代）

吴娘水阁，几曲金塘，时听红鱼跳波响。翳然花竹，日高舟尾浮跳蒋。

妆台上。伤春天气，中酒心情，斜溜明矑还细相。照水钗倾，投饵鬟偏，几遍惆怅。

朝霞漾。寄到啼椷染血，带得落花铺绛。爱尔绝代红妆，水云高旷。

浑无恙。娇鸟笼底去来，美人影中生长。莫管画溪笠泽，黏天风浪。
送游考功将漕夔门七绝
洪咨夔（宋代）

金汤弃去七百里，珠玉走尽六十州。
谁生厉阶不可问，桔柏江上风飕飗。
杂记草木九首 其九 浇花
朱熹（宋代）

晨起独行园，花药发奇颖。犹嫌坠露稀，更汲寒泉井。
自夏口至鹦鹉洲夕望岳阳寄源中丞
刘长卿（唐代）

汀洲无浪复无烟，楚客相思益渺然。
汉口夕阳斜渡鸟，洞庭秋水远连天。
孤城背岭寒吹角，独树临江夜泊船。(独树 一作：独戍)
贾谊上书忧汉室，长沙谪去古今怜。
颂古一百二十一首 其二十七
释宗杲（宋代）

度体裁衣，量水打碓。毫发不差，且居门外。
和彦达
胡寅（宋代）

扶藤有兴即东西，不用花骢向月啼。
閒看浮云倚危峤，静临流月瞰寒溪。
过频幸乐鸡豚社，归暮何忧虎豹蹊。
肯似世尘名利客，班荆折柳怅分携。
偈颂二百零五首
释正觉（宋代）

舌头一脔肉，口唇两片皮。
其间无固必，分外莫猜疑。
赵州古佛，云门圣师，
历历机头不挂丝。自然桃李成蹊去，
那是春风作意吹。
奉酬礼部阁老转韵离合见赠
张荐（唐代）

移居既同里，多幸陪君子。弘雅重当朝，弓旌早见招。
植根琼林圃，直夜金闺步。劝深子玉铭，力竞相如赋。
间阔向春闱，日复想光仪。格言信难继，木石强为词。
前者裴君雨中见过因以诗谢复承来章辄依韵奉
梅尧臣（宋代）

主人门下客，寂寞在江涘。
我昨谢铜章，解组犹脱屣。
前日至朱方，正值春雨起。
君时冒雨来，曾不避泥滓。
林枝滴衣襟，沙岸平履齿。
相欢了无间，偶论通远旨。
去逢交亲问，为报心如水。
次韵张守与润守总卿诗四首
陈造（宋代）

残年仍旧学，平日亦新书。
酒渴今司马，岩栖昔幼舆。
梦无三字拜，家有五车储。
但谂催诗烛，吾衰冀少徐。
挽谭邦鉴
胡寅（宋代）

契好联三世，交情晚更深。
宦游乖握手，书到岂论心。
叹失超胜原，愁闻相挽音。
平生一尊酒，已矣不同斟。
寄致政张大卿
刘敞（宋代）

昭回云汉丽清秋，曾看星槎历斗牛。归去还为竹林会，相望宁斗赤松游。

达人轩冕都如梦，尘世功名不自谋。闻道东山多逸赏，从君欲具五湖舟。
外舅孙帅挽诗
薛季宣（宋代）

行谊推前辈，繄公学大成。博通行秘府，威德殷长城。

笔力千均重，词源三峡倾。怀珠飙跃浪，杖策稳登瀛。

奇节为绳直，危言袭凤鸣。弦歌风四甸，领袖服诸生。

任付即山铸，章分煮海程。钱流邦货重，利半国租赢。

政抑豪民折，人知公道行。绣衣休直指，彤矢赐专征。

剑戟森营垒，边陲卧鼓钲。正辞平楚狱，折简罢蛮兵。

治水防云固，为鱼患不萌。蕴含荆玉润，廉与蜀江清。

流马追前躅，轻裘拥后旌。鸾声仍哕哕，蝇矢自营营。

毋谓镠金铄，其如衡石平。功名书册在，冠冕掷瓢轻。

棠棣辉方韡，琼瑰梦忽惊。人间傅说谢，天上岁星明。

有美称遗爱，无穷企令声。泪碑兼陌祭，西蜀又南荆。
梅花集句 其六
郭豫亨（元代）

雪后相看意更深，谩将一朵插铜瓶。人生此乐须天赋，岁晚知心唯月明。

白鹤未归春已老，危阑倚遍酒初醒。逋仙只说香和影，不是诗家莫浪评。
生查子
吴潜（宋代）

谁家白面郎，画舫朱帘挂。十二列金钗，一局文楸罢。

歌舞不知休，醉倒荷花下。归棹踏烟波，灯火芜城夜。